ว่างงานลดส.ค.เฮโลทำเกษตรยิ้มจำนำราคาดี
นโยบายจำนำราคาสินค้า หนุนแรงงานเดือน ส.ค. ย้ายสู่ภาคเกษตรเพิ่ม 4.3 แสนคน ทำให้ยอดว่างงานรวมดีขึ้น
5 ต.ค. 2555

นโยบายจำนำราคาสินค้า หนุนแรงงานเดือน ส.ค. ย้ายสู่ภาคเกษตรเพิ่ม 4.3 แสนคน ทำให้ยอดว่างงานรวมดีขึ้น
สำนักงานสถิติแห่งชาติ เปิดเผยผลสำรวจภาวะทำงานของประชากร เดือน ส.ค. 2555 พบว่าผู้มีงานทำ 39.54 ล้านคน มีผู้ว่างงาน 2.24 แสนคน คิดเป็นอัตราว่างงาน 0.6% ลดลงจากช่วงเดียวกันของปีที่แล้วที่อัตราว่างงานอยู่ที่ 0.8% ส่วนผู้ที่อยู่นอกกำลังแรงงานหรือผู้ที่ไม่พร้อมทำงานมี 14.78 ล้านคน ได้แก่ แม่บ้าน นักเรียน และคนชรา 
สำหรับผู้มีงานทำ 39.54 ล้านคน พบว่าเป็นผู้ทำงานในภาคเกษตร 16.46 ล้านคน และนอกภาคเกษตร 23.08 ล้านคน โดยเดือน ส.ค. พบว่าผู้ทำงานในภาคเกษตรเพิ่มขึ้น 4.3 แสนคน ส่วนนอกภาคเกษตรกรรมลดลง 3.3 แสนคน โดยเฉพาะสาขาที่พักแรมและการบริการด้านอาหารลดลง 3.1 แสนคน สาขาการขายส่งและการขายปลีก 1.9 แสนคน
ในขณะที่สาขาการผลิตเพิ่มขึ้น 2.7 แสนคน สาขาการขนส่งและสถานที่เก็บสินค้าเพิ่มขึ้น 1.6 แสนคน และสาขาการก่อสร้าง 1.5 แสนคน เป็นต้น 
นายกิตติศักดิ์ พรหมรัตน์ ผู้อำนวยการศูนย์วิจัยมหาวิทยากรุงเทพ (กรุงเทพโพลล์) กล่าวว่า ผู้มีงานทำในภาคเกษตรที่เพิ่มขึ้น ส่วนหนึ่งเป็นผลจากนโยบายรับจำนำสินค้าเกษตรของรัฐบาล โดยเฉพาะนโยบายรับจำนำข้าวเปลือก 1.5 หมื่นบาทต่อตัน 
ทั้งนี้ ตั้งข้อสังเกตว่า ผู้มีงานทำสาขาที่พัก บริการด้านอาหาร และสาขาขายส่งขายปลีกที่ลดลง 5 แสนรายนั้น เป็นเพราะแรงงานย้ายไปอยู่ในภาคเกษตร ขณะที่นโยบายค่าจ้างขั้นต่ำ 300 บาท มีผลกระทบต่อการจ้างงานในสาขาดังกล่าว เพราะแรงงานไทยถูกทดแทนด้วยแรงงานต่างด้าวที่มีค่าจ้างรายวันที่ถูกกว่า